钦定古今图书集成/明伦汇编/氏族典/第214卷 > 何引
## 钦定古今图书集成/明伦汇编/氏族典/第214卷 > 何引

按《梁书何点传》：“引字子季，点之弟也。年八岁，居忧，哀
毁若成人。既长，好学，而纵情诞节，时人未之知也。起
家齐秘书郎，迁太子舍人，出为建安太守，为政有恩
信，民不忍欺。迁司徒主簿，累迁中书郎、员外散骑常
侍、太尉从事中郎、司徒右长史、给事黄门侍郎、太子
中庶子，领国子博士、丹阳邑中正。永明十年，领侍中”，
领步兵校尉，转为国子祭酒。郁林嗣位，引为后族，甚
见亲待，迁左民尚书，领骁骑中书令，领临海巴陵王
师。引虽贵显，常怀止足。建武初，已筑室郊外，号曰“小
山”，至是遂卖园宅，欲入东山。未及发，闻谢朏罢吴兴
郡不还，恐后之，乃拜表辞职，不待报辄去。世号点为
“大山”，引为“小山”，亦曰“东山。”永元中，征太常、太子詹事，
并不就。高祖践阼，诏为特进、右光禄大夫，遣领军司
马王果宣旨谕意，引不行。中大通三年卒，年八十六。
子撰，庐陵王辟为主簿，不就。